Vilhjálmur sigursæli? (BJ)

Nú eru Sjálfstæðismenn búnir með sitt prófkjör í Reykjavík og Vilhjálmur vann. Það kom mér ekki sérstaklega á óvart. Ég heyrði það á mörgum að hann hafði sterkt fylgi. Mönnum finnst hann hafa til þess unnið að leiða listann. Hann er ekki týpískur borgarstjórakandídat flokksins. Yfirleitt hafa þeir verið verðandi formenn í flokknum. Það dettur engum í hug að Vilhjálmur muni taka völdin í flokknum en Sjálfstæðismenn þurfa ekki að vera hræddir um hann í umræðuþáttum í vor. Hann er með áratuga reynslu í borgarmálefnum og menn munu ekki koma að tómum kofanum hjá honum.

Hvers vegna vann Vilhjálmur? Hvers vegna tapaði Gísli? Hvers konar spurningar eru þetta? Auðvitað vann sá sem menn treystu betur. Ég treysti mér ekki til þess að segja til um það fyrirfram hvor hafði meira fylgi þannig að ég get ekki verið hissa á úrslitunum. Ég hefði heldur ekki verið hissa þó að Gísli Marteinn hefði unnið. Að vísu verð ég að viðurkenna að ég gat aldrei horft á heilan skemmtiþátt með honum vegna þess að mér fannst hann láta svo kjánalega. Í kosningabaráttunni heyrði ég að mjög margir voru á sama máli. En ég hef líka heyrt að mörgum fannst hann standa sig vel í umræðuþáttum fyrir kosningarnar. Ég er sammála því. Margir ungir menn segja að hann sé foringi. Það kann vel að vera. En á endanum tapaði hann á laugardagskvöldunum. Að sumu leyti er það þverstæðukennt því að ella hefði hann aldrei orðið þekktur. En fólk tekur stjórnmál alvarlega og vill ekki kjánalæti hjá kandídötum.

Menn tóku eftir því að Gísli Marteinn hafði stuðning margra þekktra flokksmaskínumanna. Einn sagði við mig að Gísli hefði tapað á því; fólk vildi láta segja sér fyrir verkum. Það er örugglega eitthvað til í því. Pétur Blöndal fékk góðan stuðning í prófkjöri fyrir þingkosningar vegna þess að hann er sjálfstæður. Kannski er ég frekar viljugur að láta segja mér fyrir verkum. Að minnsta kosti fannst mér það auka trúverðugleika Gísla Marteins hve margir þekktir menn studdu hann.

Hans tími kom ekki núna og ef hann vill eiga séns næst verður hann að klára prófið sitt og hætta að vera með þætti þar sem hann segir aulabrandara og flissar að hverju sem er. Ég held nefnilega að þar með hafi hann falið það að mikið er í hann spunnið.

Hinir og þessir eru svo útnefndir sigurvegarar. En Vilhjálmur fékk mest fylgi í fyrsta sætið og hann vann. Nú ber hann ábyrgðina á því að reka baráttu Sjálfstæðismanna fyrir því að vinna borgina. Flokkurinn hefur meðbyr og ef Vilhjálmur nær að halda sig frá Alfreð vini sínum næstu mánuðina á hann góðan möguleika á því að vinna borgina af R-listaflokkunum. Það er ágætisfólk á bakvið hann. Hanna Birna fékk góða kosningu í annað sætið. Ég heyri að mörgum finnst hún frekjuleg í umræðuþáttum. Þetta er vandi mælskra kvenna. Þegar hún nær að sýna aðeins yfirvegaðra fas verður mjög erfitt fyrir nokkurn að standast henni snúning. Það þarf enginn að efast um það að Sjálfstæðismenn treysta konum vel til ábyrgðarstarfa. Helmingur tíu efstu í prófkjörinu eru konur. Mér lýst mjög vel á Jórunni og Þorbjörgu Helgu sem báðar eru ungar og skeleggar konur.

R-listinn hefur sett fjármál borgarinnar í rúst og það er mikið verk að vinna næstu árin að lagfæra það sem aflaga hefur farið. Borgarbúar binda miklar vonir við þann hóp sem skipar framboðslista Sjálfstæðismanna næsta vor.

Benedikt Jóhannesson

Fleiri pistlar